10 Mei: So naby…. - Jan van der Watt - www.bybelkennis.co.za
by Mitch Kalp · Published 10/05/2017 · Updated 09/05/2017
Joh 15:1-27 (fokus 15:1-8)
Ons gebruik baie uitdrukkings en woorde om oor ons geestelike verhouding met Jesus te praat. Ons sê Hy sit op die troon van ons hart, of ons volg Hom, of ons gee ons hele lewe vir hom… en so kan ons aangaan.
Dit is nogal interessant om te luister wat Jesus sê as Hy daaroor praat. “Niks moet ons van mekaar skei nie! Julle moet baie naby aan My bly, soos takkies wat aan ŉ druiwestok vasgegroei is. Ek sal net so naby julle bly – soos ŉ druiwestok wat vasgegroei is aan sy takkies” (4). Wat kan nader aan ŉ druiwestok wees as ŉ takkie. Om die waarheid te sê, sonder die druiwestok is die takkie dood. Alleen as die takkie sy lewensap dag vir dag uit die druiwestok kry, kan die takkie bly leef en vrugte dra. Die druiwestok is die takkie se bestaan; hulle is onafskeidbaar.
Dit is hoe Jesus oor sy verhouding met jou praat. Jy moet geestelik so aan Hom vasgegroei wees dat Hy elke deeltjie van jou bestaan met sy lewenskrag deurspoel word. Elke gedagte van jou hart, elke beweging van jou hande moet uit Hom kom.
Niks mag tussen jou en Jesus kom staan nie, anders gaan die vrug maar min wees.